**דברי תורה לשבת "וירא"**

**"וירא אליו ה' באלני ממרא והוא ישב פתח האהל כחם היום". "וירא אליו" מפרש רש"י לבקר את החולה. "אמר רבי חמה בר חנינה: יום שלישי למילתו היה ובא הקדוש ברוך הוא בכבודו ובעצמו ושאל בשלומו" כלומר ה' בא לבקר את אברהם אבינו. ומדוע דווקא באלוני ממרא? ידוע שאברהם אבינו בא לפני שלושה משותפיו, ענר אשכל וממרא, התייעץ איתם אברהם אבינו על ברית המילה. אמר לו ענר שזה קשה והוא גם זקן. ורמז לדבר : ענר ראשי תיבות : עינוי נפש רע. הלך להתייעץ עם אשכל. אמר לו אשכל אחרי שהרגת את ארבעת המלכים יש לך הרבה שונאים. רמז לדבר : אשכל ראשי תיבות אברהם שונאים כבירים לך. הלך להתיעץ עם ממרא. אמר לו ממרא "מול מהר רופאך אלוקים". כלומר אמר לו לעשות. ולכן וירא אליו דווקא באלוני ממרא. ויש עוד פירוש מדוע דווקא באלוני ממרא. ראשי התיבות של ממרא מזכירות את כל האירועים הקשים שעבר אברהם אבינו בחייו. מ- מצרים שפרעה לקח את שרה, מ- מלכים (מלחמת ארבעת המלכים), ר – רעב שהיה בארץ, א – אש שהושלך לכבשן האש באור כשדים. וזה רמז לו ממרא לאברהם, אחרי שה' הצילך מכל הצרות האלה תיהיה חייב למלא את רצונו ותמול את עצמך. ומקשים, הרי ה' ציווה את אברהם אבינו על הברית מילה. אז איך נתפס שאברהם אבינו ישאל בכלל ויתייעץ על כך? ויש מפרשים שאברהם אבינו רק רצה לבדוק את חבריו, לדעת מי עושה רצון ה'. יש שאמרו שאברהם אבינו לא התייעץ אם לעשות או לא לעשות כי ברור שיעשה אם זה ציווי ה', אלא התייעץ אברהם אם לעשות בפרהסייה או בצינעה. ועל זה יש לדקדק. מדוע אברהם אבינו חושב לעשות בצינעה או בפרהסייה? ומפרש הרב יאשיהו יוסף פינטו, יש אנשים שעושים מצוות בפרהסייה כדי להתגאות חס ושלום ולהראות את צדקותם, זה דבר אשר ה' מואס בו שהרי נאמר "אין אני והוא יכולים לדור בכפיפה אחת" (גמרא בסוטה דף ה) ולכן העדיף לעשות את המצוות בצינעה שמא יחשדו בו במידת הגאווה. ומצד שני, אם יודע האדם שיעשה מצווה בפרהסייה בגלוי ויהיה קידוש ה' והדבר יעורר עוד אנשים למצווה אז זה דבר שראוי לעשות בפרהסייה. והכל תלוי בכוונה של האדם, בלב של האדם, אם הוא עושה את המצווה לפרסם ברבים על מנת לעורר את לב האנשים או חס ושלום על מנת להתגאות ונשתדל כולנו להתרחק ממידה מגונה זו שממנה נובעות כל המידות הרעות האחרות. לדוגמה: מידת הגאווה מביאה לידי כעס ועצבות. אדם שמתגאה בליבו וחושב שמגיע לו משהו, כאשר לא יקבל את הדבר הוא יכעס או שהוא יהיה עצוב, כי הוא חושב שהדבר מגיע לו. ומה גורם לו לחשוב כך? מידת הגאווה. אך כאשר האדם יודע שהכל מאת ה' יתברך ומה שמגיע לו יגיע לו ומה שלא מגיע לו לא יגיע לו, אז האמונה וההבנה הזאת תביא אותו לידי אושר ושמחה. ואיך מגיעים לידי אושר ושמחה? ענווה. כאשר לאדם יש ענווה ואמונה בה' הוא יודע שהכל מאת ה' ויש לו ענווה, הוא לא יכעס ולא יהיה עצוב.**

**מספרים על החנווני ועל בעל המאפייה. הם היו שכנים והיו קונים אחד מהשני. החנווני היה קונה לחם מהאופה, האופה היה קונה מרגרינה מהחנווני. פתאום לאט לאט הרגישה אשתו של האופה, שהמרגרינה כל פעם ניהית קטנה וקטנה יותר מכל פעם קודמת. אמרה אשתו של האופה לבעלה, מדוע אתה כל פעם מביא לי קצת מרגרינה? פעם היית מביא לי כמות גדולה. אמר לה האופה בתדהמה, אני קונה קילו מהחנווני, לא יכול להיות שהמרגרינה קטנה מפעם לפעם. ראה זאת החנווני שאכן אשתו צודקת ומפעם לפעם המרגרינה ניהית קטנה יותר, והחליט לפנות לרב הקדוש שישפוט את החנווני ויתן לו קנס על שגוזל אותו. הרב ראה את ההוכחות והדברים וביקש לקרוא לחנווני ולהענישו על הגזל. כאשר הגיע החנווני לרב, שאל אותו הרב מדוע הוא נותן לאופה מרגרינה קטנה? והרי הוא קונה ומשלם לפי קילו אחד ומדוע מקבל טיפה וטיפה מרגרינה כל פעם? "אולי המשקל שלך לא טוב?" שאל הרב, כדי לדון אותו לכף זכות. "אין לי בכלל משקל בחנות" אמר החנווני. הרב ובעל המאפייה היו בהלם ולא הבינו. "אם אין לך משקל, איך אתה שוקל ונותן לו קילו?" שאל הרב בתדהמה את החנווני. "פשוט מאוד, יש לי מאזנים, אני שם את הקילו לחם שאני קונה ממנו ומול זה שם קילו מרגרינה." הרב הבין מדוע המרגרינה ניהית קטנה, ובעל המאפייה התבייש בכך שרימה את חברו ונתן לו בכל פעם קצת וקצת לחם, וכך כמו שהוא נתן, הוא גם קיבל. בעל המאפייה התבייש הודה בדבר וביקש את סליחת הרב וסליחת החנווני. והכל מידה כנגד מידה, מה שאתה נותן בחיים אתה תקבל. כפי המעשים שלך קח יהיה השפע מלמעלה.**

**"ולא חשכת את בנך את יחידך ממני"- לכאורה היה צריך להגיד פה "מה' יתברך" ולא ממני (מהמלאך) אלא מפרשים שאמר המלאך לאברהם אל תחשוב שלא קיימת את המצוה בשלמות, אני הוא המלאך שנבראתי ממצוה זו. וראה שאני מושלם, וזה פירוש ממני מזה שאתה רואה אותי מלאך מושלם סימן הוא שקיימת את המצוה בשלימות. וכך כל אדם, עושה מצווה בורא מלאך טוב שיסנגר עליו בשמיים ובעת הצרה ישלחו לאדם שליחים שיעזרו לו בגלל אותו מצווה שעשה, ולהפך חס ושלום, אדם שפוגם ועושה עבירה, בורא מלאך רע. וכל הדברים הרעים שקורים מתרחשים בגלל עבירה שעשה. שהרי כבר אמרו חז"ל הקדושים, שאדם עשה מצווה הכריע את כל העולם לכף זכות, עשה עבירה הכריע את כל העולם לכף חובה.**

**הגמרא בברכות דף כו ב' "רבי יוסי ברבי חנינא אמר : תפלות אבות תקנום.. אברהם תיקן את שחרית שנאמר וישכם אברהם בבקר וכו'.. יצחק תיקן תפילת מנחה שנאמר ויצא יצחק לשוח בשדה לפנות ערב. ויעקב אבינו תיקן תפילת ערבית שנאמר ויפגע במקום ההוא וילן שם. וניראה שאפשר לרמוז זאת גם בשמותיהם. שהרי אברהם האות השניה בשמו היא ב' מלשון בוקר. ויצחק האות השניה שלו היא צ' – כלומר צהריים. ויעקב אבינו האות השניה שלו היא ע' – כלומר ערב. ואפשר לראות זאת גם בעוד דרך אותה מביא הרב יאשיהו יוסף פינטו, שה' ישמור אותו וירפא אותו רפואה שלמה. אומר הרב, אברהם אבינו כל חייו היו אור, אברהם זה "חסד" והכל אצלו בהיר ולכן תיקן תפילת שחרית. יצחק אבינו חייו היו חצי חצי, מצד אחד יעקב מצד שני עשיו, ולכן תיקן תפילת מנחה שהיא בין הבוקר לערב. ואילו יעקב אבינו קודש קודשים היו כל חייו רדיפות מעשיו, לבן רימה אותו כל חייו היו ביסורים וזה מצב החושך והלילה (הניסיונות) ולכן תיקן תפילת ערבית.**

**בסוף הפרשה מוזכרת עקידת יצחק, וראינו דבר נפלא, כתוב "וישלח אברהם את ידו ויקח את המאכלת.." ואפשר להקשות, מה זה ויקח את ידו? הרי היה צריך לומר ויקח את המאכלת. הרי ברור לנו שהוא לוקח את המאכלת בידיים ולכן מיותר להגיד וישלח אברהם את ידו. ואפשר לפרש, אבריו של אברהם היו אוטומט לפי רצון ה'. ולכן רצון ה' היה רק לנסות את אברהם, ולא חס ושלום שבאמת ישחט את יצחק. ולכן היד של אברהם אבינו שעושה רצון ה' לא זזה ולא הצליח אברהם לקחת את המאכלת ולכן היה צריך לשלוח את היד האחרת ולקחת ביד החזקה את המאכלת בכוח על מנת להמשיך ב"משימה" שה' נתן לו להקריב את יצחק בנו. ואפשר להגיד עוד דבר בקשר לעקידה, רק אחרי שאברהם מקריב את האיל מברך מלאך ה' את אברהם. ומדוע? הרי היה צריך לברך אותו לאחר שעצר אותו מלשחוט את יצחק. ולמה בירך אותו רק לאחר שהקריב את האיל? אפשר לפרש כך, אברהם אבינו אחרי שמלאך ה' אמר לו "אל תשלח את ידך אל הנער" יכול היה אברהם לקחת את בנו יצחק בשמחה וללכת מהר לפני שמלאך ה' יתחרט. אך לא כך, אברהם אבינו ממשיך לחפש מה להקריב, היה בדעתו להקריב לכבוד ה'. ולכן הבין מהמלאך שזה לא רצון ה' שיצחק ישחט והוא מרוב חיבוב ה' ראה את האיל והקריבו לה' יתברך. וזאת מסירות ואהבה למצוות. נלמד מאברהם אבינו. ועוד בעניין הכנסת האורחים של אברהם אבינו שהחל לרוץ אל האורחים ועזב כביכול את ה', מדוע? איך ידע שזה יותר חשוב ההכנסת אורחים? כפי שאמרנו כרגע, אברהם היה עושה את רצון ה' והאיברים שלו היו כבר לבד יודעים מה רצון ה', ולכן הרגיש אברהם אבינו שרגליו רצות לאורחים. וגם זה רמוז במילה אברהם שעולה 248 כמניין "רמח" אבריו של האדם, וזה עוד רמז שאברהם אבינו היה עושה רצון ה' ברמח אבריו.**

**"יוקח נא מעט מים" והרי הדבר תמוה, וכי מים הוא מוצר בסיסי וזול ואברהם אבינו שהיה מכניס אורחים בשפע, דווקא במים אומר "מעט"? על שאלה זו ניתן לענות על פי דקדוק במילה "יוקח נא". אנו רואים שבכל הדברים שהכין אברהם לאורחיו הוא הכין בעצמו כמו שכתוב "ואקחה פת לחם, "ואל הבקר רץ אברהם" ואילו במים נאמר "יוקח נא" שמשמעותו על ידי שליח ולא נעשה הדבר על ידי אברהם עצמו. ומכאן לומדים יסוד גדול. אפשר לעשות חסדים ולעזור לאחרים בהידור, אך כל עוד עושים זאת בעצמנו. אך אי אפשר להדר במצוות על חשבון טירחתו של האחר. ולכן בהכנסת אורחים שאברהם אבינו טרח בעצמו עשה זאת בשפע גדול, אבל בדברים שנעשו על ידי שליח ולא על ידי אברהם, בזה נזהר וביקש רק לפי הצורך. ובעניין זה, מספרים על רבי לוי יצחק מברדיטשוב שהיה אורח לשבת אצל ראש הקהל באחת העיירות שהיה גם עשיר גדול. לאחר קבלת שבת ותפילת ערבית, פנה הרב עם כל הציבור לאוהל הגדול שהוקם לכבודו של הרב לסעוד את סעודת ליל שבת. לאחר הקידוש הביאו לרב קערה גדולה מלאה מים בשפע לנטילת ידים, עמדו כולם והביטו על הרב ללמוד ממנו איך צריך ליטול ידיים בהידור, אך מה הייתה הפתעת כל ראשי הקהל והציבור הגדול שבא לחזות בהנהגותיו הקדושות של הרב, כאשר הם רואים את הרב נוטל ידיים בצמצום רק כפי הדין ולא בהידור רב כמופיע בהלכה. ראה הרב את תמיהתם והסביר, בביתי שלי בו אני דואג להביא את המים בעצמי אני אטול ידיים בהידור רב, אך פה שאני רק אורח ואת המים מביאה המשרתת מהבאר הנמצא במרחק וסוחבת את דליי המים בשארית כוחותיה, אין אני רשאי להדר בצוות על חשבון טרחתה של המשרתת .שמעו זאת הצבור וראו את גדולתו של רבם, הוא אשר אמרנו וראינו אצל אברהם אבינו.**

**בית צנוע בעיירה אוקופ התגוררו רבי אליעזר ואשתו שרה. הם היו ידועים כאנשים פשוטים בעלי לב טוב. הרבה פעמים ביקשו האנשים מרבי אליעזר להתפלל עבור חולה, תפילתו היו מתקבלות תמיד. אומנם הוא היה אדם פשוט אך הם לא ידעו שמדובר בצדיק נסתר. רבי אליעזר התפרנס ממאפייה, הוא היה מחלק כיכרות לחם לעניים בחינם. בחנותו היה נמצא שעות מועטות, על מנת שיוכל ללמוד תורה ולעבוד את ה'. אשתו היתה עוסקת בתפירה ובתיקון בגדים. גם היא לא נטלה שכר מנשים שלא יכלו לשלם לה, כתוצאה מכך פרנסתם היתה דלה, אך למרות הכל הצליחו לחסוך מידי חודש כסף כלשהו, שעם השנים הלך והצטבר לסכום נכבד מאוד. רק דבר אחד הכביד על הזוג , לא היה להם פרי בטן. הם כל כך ציפו לצאצאים אך לא היו להם ילדים. כמה בכו, כמה התפללו, בכל זאת לא נושעו.. יום אחד, ישבו הזוג בבית והרהרו על גורלם. "למי אנחנו עמלים כשאנו הולכים ערירים ואין לנו בן שיירש אותנו?" אמר רבי אליעזר לרעייתו. הוא הציע לה לקחת את הרכוש שצברו עם השנים ולהקים בו מפעל של חסד. רבי אליעזר ואשתו החליטו להפוך את ביתם לבית הכנסת אורחים אשר כל אדם המזדמן לעיר ואין לו איפה לישון יוכל לשהות בביתם ולאכול בו ארוחות כיד המלך. רבי אליעזר ושרה אשתו דאגו לכל מחסורם של אורחיהם וטיפלו בהם באהבה ובשמחה. יום אחד, היה זה באחת מסעודות השבת, בביתם של שרה ואליעזר ישבו האורחים סביב שולחן השבת. השולחן היה מלא במטעמים רבים, הרגשה נפלאה שררה בבית. לפתע נפתחה הדלת, בפתח הבית הופיע אורח זר שאיש לא הכיר, הוא נכנס פנימה והתיישב בשולחן מבלי להגיד כלום. עצם הופעתו הפתיעה את כולם, שכן מאיפה יכול להגיע יהודי זר בעיצומו של יום השבת? אך רבי אליעזר התעלם מהמבטים ומהשאלות, הוא קם מכיסאו, והחל לשרת את האורח הזר. "האם קידשת היום?" שאל את האורח, ושהוא השיב לו בשלילה, מהר הביא רבי אליעזר כוס יין משובח. לאחר מכן הוסיף רבי אליעזר לשרתו ולהאכילו. עתה הופנו כל המבטים התמהים של האורחים למארחם. איך ייתכן שאיש זה שחילל שבת והגיע ביום השבת לעיירה זוכה ליחס חם ואהוב מבעל הבית? בשלב מסויים היה מי שהעז לשאול את רבי אליעזר שאלה זו. אולם רבי אליעזר העדיף להתעלם מהמבטים המוזרים ומהשאלות. הוא פצח בשירה כדי להנעים את האווירה ולהשכיח מכולם את כניסתו המוזרה של האיש. מנהג היה לרבי אליעזר, שכל אורח שהגיע להתארח בשבת, היה נשאר עד יום ראשון בצהריים. כך נהג גם עם האורח הזה. לאחר הסעודה הציע לו מיטה נוחה ואף הזמינו להישאר בביתו כל זמן שיחפוץ. האיש לא הרבה לדבר, היה קשה לדעת האם הוא בכלל מעריך את יחסו של בעל הבית. ואכן האיש נשאר עד ליום ראשון אחר הצהריים. כשעמד לצאת לדרכו מבלי להגיד מילה למארח, נפנה אליו רבי אליעזר ללוותו. ואז ביציאה מהבית, פתח האורח את פיו ואמר: "דע לך, כי אני הוא אליהו הנביא. נשלחתי מן השמיים לנסותך. ובכן תדע לך, כי המעשים שלך ושל רעיתך עשו רושם עז בשמיים. מלאכי הסנגוריה שנוצרו מהמעשים הטובים שלכם המליצו טוב בעדיכם וביקשו למלא את משאלת ליבכם הגדולה ולזכותכם בילדים משלכם. אך לעומתם באו המקטרגים וטענו, מאיפה לכם לדעת שהזוג לא עושה זאת לשם תפארת? מאיפה לכם לדעת שהם עושים זאת לשם שמיים? אולי הם מחפשים שם טוב וכבוד ! ונקבע להעמידכם בניסיון שיוכיח עד כמה הכנסת האורחים שלכם לשם שמיים. ואכן עמדת בניסיון יפה, למרות הופעתי החשודה ביום השבת, למרות מבטיהם של האורחים, קיבלת את פניי בסבר פנים יפות ודאגת לכל צרכיי. הריני מבשר לך, כי בקרוב אתה ורעייתך תזכו בבן שיאיר את העולם באור מיוחד שלא היה כמותו.." הבן שנולד להם הוא לא פחות ולא יותר – הבעל שם טוב הקדוש ...**